Ronaldo spring tronkstraf vryCristiano Ronaldo het tronkstryf vrygespring, maar moes steeds ’n stewige boete opdok. Foto: Facebook. Een van die wêreld se voorste en gewildste sokkersterre, Cristiano Ronaldo, het weliswaar tronkstraf vrygespring, maar moes steeds ’n swaar boete vir belastingontduiking opdok. Die 33-jarige Portugese speler het vlugtig in ’n Spaanse hof verskyn ná hy vir belastingontduiking tussen 2010 en 2014 aangekla is. Hy is ŉ boete van €18,8 miljoen (nagenoeg R300 miljoen) opgelê. Ronaldo is destyds toe hy vir Real Madrid in die La Liga-kompetisie uitgedraf het daarvan beskuldig dat hy €5,7 miljoen se belastinggeld verdoesel. Ronaldo het ook tronkstraf van 23 maande in die gesig gestaar, maar volgens Spaanse wetgewing word tronkstraf nie opgelê aan oortreders wat ’n vonnis van minder as twee jaar opgelê word nie. Ronaldo speel deesdae vir Juventus in Italië en word deur Forbes as die derde rykste sportman ter wêreld gereken. Na raming verdien hy $108 miljoen (R1.5 miljard) per jaar.